b'\n_START_ARTICLE_\nVelika nagrada Pacifika 1995\n_START_SECTION_\nPred dirko\n_START_PARAGRAPH_\nDirka je bila prvotno na\xc4\x8drtovana kot tretja dirka sezone 1995, ki naj bi potekala 16. aprila 1995, a je bila zaradi potresa prestavljena na oktober, saj je bila lokalna infrastruktura mo\xc4\x8dno po\xc5\xa1kodovana. Pred petnajsto dirko sezone, je Benettonov dirka\xc4\x8d Michael Schumacher vodil v dirka\xc5\xa1kem prvenstvu z dvainosemdesetimi to\xc4\x8dkami, drugouvr\xc5\xa1\xc4\x8deni Williamsov dirka\xc4\x8d Damon Hill pa jih je imel petinpetdeset, sedemindvajset manj od vodilnega Schumacherja. Do konca sezone je bilo na treh dirkah mo\xc4\x8d zbrati najve\xc4\x8d trideset to\xc4\x8dk, tako da je imel Hill \xc5\xa1e nekaj mo\xc5\xbenosti za naslov. Schumacher je potreboval \xc4\x8detrto mesto na dirki ob zmagi Hilla, da bi si \xc5\xbee zagotovil naslov prvaka, kajti Schumacher bi imel tako ve\xc4\x8d kot dvajset to\xc4\x8dk prednosti dve dirki pred koncem. Drugi Williamsov dirka\xc4\x8d, David Coulthard, je bil tretji v dirka\xc5\xa1kem prvenstvu s triin\xc5\xa1tiridesetimi to\xc4\x8dkami, Johnny Herbert in Jean Alesi pa sta jih imela po \xc5\xa1tirideset. V konstruktorskem prvenstvu je vodil Benetton s stodvanajstimi to\xc4\x8dkami pred Williamsom, ki je dosegel dvaindevetdeset prvenstvenih to\xc4\x8dk, do konca sezone pa je bilo mo\xc5\xbeno dose\xc4\x8di najve\xc4\x8d osemin\xc5\xa1tirideset to\xc4\x8dk. V dveh tednih pred dirko je bil Hill dele\xc5\xbeen velikih kritik s strani britanskih medijev, da ni bil dovolj agresiven na dirki za Veliko nagrado Evrope v dvoboju s Schumacherjem._NEWLINE_Schumacher, Hillov najve\xc4\x8dji nasprotnik v boju za dirka\xc5\xa1ki naslov prvaka, je povedal, da je Hill nekajkrat preve\xc4\x8d previdno posku\xc5\xa1al z napadom, zaradi \xc4\x8desar je za\xc5\xa1el v te\xc5\xbeave. Pripombe so bile v povezavi z ve\xc4\x8d besednimi dvoboji med Hillom in Schumacherjem na prej\xc5\xa1njih dirka\xc5\xa1kih sestankih, najhuj\xc5\xa1i se je zgodil na dirki za Veliko nagrado Belgije, kjer je Hill obto\xc5\xbeil Schumacherja, da ga je ta blokiral. Na sestanku moto\xc5\xa1portnega sveta FIA 19. oktobra so se odlo\xc4\x8dili proti dodatnim dirka\xc5\xa1kim pravilom. Vodilni mo\xc5\xbeje Formule 1 so po ve\xc4\x8d incidentih med Hillom in Schumacherjem poudarili, da so \xc5\xa1portna pravila dovolj, saj dolo\xc4\x8dajo, da dirka\xc4\x8d lahko prosto dirka, dokler namerno ne ogro\xc5\xbea drugih dirka\xc4\x8dev ali ve\xc4\x8dkrat zapored na ravnini ne zapira drugih dirka\xc4\x8dev._NEWLINE_Zaradi karakteristik dirkali\xc5\xa1\xc4\x8da je bilo mo\xc5\xa1tvo Williams s svojim dirkalnikom Williams FW17 glavni favorit za dirko, saj naj bi imel zaradi ve\xc4\x8djega \xc5\xa1tevila hitrih ovinkov prednost pred Benettonom. V \xc5\xbeelji, da bi nadomestili zaostanek za Williamsom, je Benetton za to dirko spremenil geometrijo zadnjega krilca svojega dirkalnika Benetton B195._NEWLINE_Pred to dirko je pri\xc5\xa1lo do kar petih sprememb med dirka\xc4\x8di. Martina Brundla, ki je od desete dirke sezone za Veliko nagrado Nem\xc4\x8dije dirkal v Ligierovem mo\xc5\xa1tvu, je zamenjal Aguri Suzuki. Jan Magnussen je v McLarnu zamenjal Miko H\xc3\xa4kkinena, ki je moral na operacijo slepi\xc4\x8da. Ukjo Katajama se je vrnil v mo\xc5\xa1tvo Tyrrell po tem, ko je dirko za Veliko nagrado Evrope izpustil zaradi posledic nesre\xc4\x8de na dirki za Veliko nagrado Portugalske. Gianni Morbidelli se je vrnil v mo\xc5\xa1tvo Footwork namesto Maxa Papisa, v Pacific pa se je vrnil Bertrand Gachot namesto Jean-Denisa D\xc3\xa9l\xc3\xa9traza, oba sta dirkala \xc5\xbee na za\xc4\x8detku sezone.\n_START_SECTION_\nProsti trening in kvalifikacije\n_START_PARAGRAPH_\nProsti trening za dirko je potekal v dveh delih, v petek in soboto zjutraj, obakrat po uro in petin\xc5\xa1tirideset minut in na suhi stezi. Schumacher je prvi dan prostega treninga postavil najhitrej\xc5\xa1i \xc4\x8das 1:16,057, s \xc4\x8dimer je bil tri desetinke sekunde hitrej\xc5\xa1i od Williamsovih dirka\xc4\x8dev, Hilla in Coultharda, ki sta bila drugi in tretji. Ferrarijeva dirka\xc4\x8da, Gerhard Berger in Jean Alesi, sta bila \xc4\x8detrti in peti, \xc5\xa1esti \xc4\x8das pa je postavil Mark Blundell z McLarnom. Drugi dan prostega treninga je bil najhitrej\xc5\xa1i Coulthard s \xc4\x8dasom 1:15,730, njegov mo\xc5\xa1tveni kolega Hill pa je bil s tremi desetinkami sekunde zaostanka drugi. Eddie Irvine z Jordanom je bil \xc4\x8detrti in se je uvrstil med oba Ferrarijeva dirka\xc4\x8da, tretjeuvr\xc5\xa1\xc4\x8denega Alesija in petouvr\xc5\xa1\xc4\x8denega Bergerja. Benettonova dirka\xc4\x8da sta bila \xc5\xa1esti in sedmi, Schumacher pred Herbertom, Sauberjeva dirka\xc4\x8da, Heinz-Harald Frentzen in Jean-Christophe Boullion, sta bila osmi in deveti, deseti \xc4\x8das pa je postavil Rubens Barrichello v drugem Jordanu._NEWLINE_Kvalifikacije so potekale v dveh enournih delih, v petek in soboto popoldne. Za \xc5\xa1tartno vrsto je \xc5\xa1tel najhitrej\xc5\xa1i \xc4\x8das dirka\xc4\x8da, ki ga je dosegel na prvem ali drugem delu kvalifikacij. Coulthard je z Williamsom dosegel \xc5\xbee svoj \xc4\x8detrti zaporedni najbolj\xc5\xa1i \xc5\xa1tartni polo\xc5\xbeaj s \xc4\x8dasom 1:14,013. V prvo vrsto se je uvrstil tudi njegov mo\xc5\xa1tveni kolega Hill, ki je zaostal za dve desetinki sekunde. Schumacher je osvojil tretje mesto in je bil preko kvalifikacij vse bli\xc5\xbeje Williamsovima dirka\xc4\x8dema s postopnim manj\xc5\xa1anjem upora krilc na svojem dirkalniku. V svojem zadnjem poskusu v zadnjih minutah treninga je prisilil Coultharda, da je zapeljal na stezo in pokril njegov napad, pri tem pa je Coulthard obrabil dodaten komplet pnevmatik brez profila. Pravila so dovoljevala uporabo sedmih kompletov pnevmatik za suho stezo, Coulthardu sta za dirko ostala dva kompleta, Schumacherju pa trije. Hill, ki je bil zaskrbljen zaradi \xc5\xa1tarta na umazani strani steze, je tudi imel le dva kompleta pnevmatik za dirko._NEWLINE_Berger je osvojil \xc4\x8detrto \xc5\xa1tartno mesto, kljub temu da je proti koncu drugega dela kvalifikacij zletel s steze na pesek. Njegov mo\xc5\xa1tveni kolega pri Ferrariju, Alesi, je bil peti, Irvine pa \xc5\xa1esti. Novinec Magnussen je osvojil dvanajsto \xc5\xa1tartno mesto, le dve mesti za mo\xc5\xa1tvenim kolego Blundellom, po kvalifikacijah brez napake. Povratniki v Formulo 1, Suzuki, Katajama, Morbidelli in Gachot, so osvojili trinajsto, sedemnajsto, devetnajsto in \xc5\xa1tiriindvajseto \xc5\xa1tartno mesto, prvega in zadnjega dirka\xc4\x8da pa je na kvalifikacijah lo\xc4\x8dilo 7,392 sekunde.\n_START_SECTION_\nDirka\n_START_PARAGRAPH_\nNa dan dirke je bila steza suha, temperatura zraka je bila 21\xc2\xa0\xc2\xb0C. V nedeljo so se dirka\xc4\x8di prvi\xc4\x8d podali na stezo ob 9:30 po lokalnem \xc4\x8dasu za polurno ogrevanje pred dirko. Oba Williamsova dirka\xc4\x8da sta ohranila formo s kvalifikacij, saj je bil najhitrej\xc5\xa1i Coulthard s \xc4\x8dasom 1:16,831, medtem ko je bil Hill tretji. Med njiju se je uvrstil Boullion, \xc4\x8detrti pa je bil Olivier Panis z Ligierom osem desetink sekunde za Coulthardom. Hill je z rezervnim Williamsovim dirkalnikom ve\xc4\x8dkrat peljal po notranji strani \xc5\xa1tartno-ciljne ravnine, da bi nekoliko o\xc4\x8distil stezo okoli njegovega \xc5\xa1tartnega mesta. Schumacher je bil osmi, kljub temu da je zletel s steze in po\xc5\xa1kodoval svoj dirkalnik._NEWLINE_\xc5\xa0tart dirke je bil ob 14:00 po lokalnem \xc4\x8dasu. Coulthard je z najbolj\xc5\xa1ega \xc5\xa1tartnega polo\xc5\xbeaja povedel, Hill pa je \xc5\xa1tartal slab\xc5\xa1e. Schumacher je ob zaviranju za prvi ovinek napadel Hilla, toda le-ta ga je zaprl. Pri tem sta oba dirka\xc4\x8da zapeljala z idealne linije, zato je Alesi prevzel drugo mesto. Ob koncu prvega kroga je imel vodilni Coulthard \xc5\xbee 2,8 sekunde prednosti pred Alesijem, Hill je zaostajal \xc5\xa1e tri desetinke sekunde, Berger pa je prehitel Schumacherja in se s tem prebil na \xc4\x8detrto mesto. Bertrand Gachot je kot prvi dirka\xc4\x8d ostopil v drugem krogu zaradi okvare menjalnika. Kmalu za tem pa se je podobno pripetilo \xc5\xa1e Suzukiju in Boullionu, ki sta oba zletela s steze in obti\xc4\x8dala v pesku. Boullion je za svoje vrtenje obto\xc5\xbeil Minardijevega dirka\xc4\x8da Pedra Lamyja, ki naj bi pred njim ve\xc4\x8dkrat v kratkem \xc4\x8dasu spremenil smer na ravnini. V petem krogu je Schumacher prehitel Bergerja in za\xc4\x8del loviti tretjeuvr\xc5\xa1\xc4\x8denega Hilla, ki je bil \xc5\xa1e vedno tik za Alesijem. Schumacher je v enajstem krogu v zanki posku\xc5\xa1al prehiteti Hilla, ki pa ga je zaprl. Medtem ko je Alesi zadr\xc5\xbeeval Hilla in Schumacherja, je lahko vodilni Coulthard v prvih osmih krogih vozil sekundo na krog hitreje od konkurentov. V osemnajstem krogu je imel vodilni \xc5\xa1tirinajst sekund prednosti in se mu je \xc5\xbee nasmihala zmaga._NEWLINE_Alesi, Hill in Schumacher so v osemnajstem krogu zapeljali na svoj prvi postanek v bokse, vsi so bili na taktiki treh postankov. Benettonovi mehaniki so bili pri tem najhitrej\xc5\xa1i in Schumacher je iz boksov zapeljal pred Alesijem in Hillom, katerega postanek je zaradi te\xc5\xbeave s snemanjem cevi za dolivanje goriva trajal skoraj dvakrat dlje kot Schumacherjev. Schumacher se je na stezo vrnil na \xc4\x8detrto mesto, pred njim so bili \xc5\xa1e Coulthard, Berger in Herbert, Alesi se je vrnil na sedmo mesto \xc5\xa1e za Irvina, Hill pa \xc5\xa1ele na deseto mesto \xc5\xa1e za Frentzna in Blundella. Medtem ko so po\xc4\x8dasnej\xc5\xa1i dirka\xc4\x8di, ki so bili na taktiki dveh postankov boksih, zadr\xc5\xbeevali Alesija in Hilla, je lahko Schumacher vozil hitro in lovil Coultharda. Krog kasneje je na postanek zapeljal Blundell, Hill pa je v dvaindvajsetem krogu uspel prehiteti Frentzna. Krog kasneje je Alesi prehitel Irvina v zanki, kar je \xc5\xbeelel izkoristiti tudi Hill, toda s svojim prednjim krilcem je zadel v zadnji del Irvinovega Jordana in rahlo po\xc5\xa1kodoval svoje krilce. Irvine je na postanek v bokse zapeljal v petindvajsetem krogu, s \xc4\x8dimer je omogo\xc4\x8dil Hillu, da je za\xc4\x8del loviti Alesija. Coulthard je bil podobno kot Hill na taktiki treh postankov, toda mo\xc5\xa1tvo se je v za\xc4\x8detnem delu odlo\xc4\x8dilo, da pusti Coultharda \xc5\xa1est krogov dlje na stezi, mu ob postanku v \xc5\xa1tiriindvajsetem krogu nalije nekaj ve\xc4\x8d goriva in s tem spremeni taktiko na le dva postanka. Zaradi manj\xc5\xa1e koli\xc4\x8dine goriva, je Schumacher lahko konstantno vozil hitreje od Coultharda._NEWLINE_Schumacher je svoj drugi postanek v boksih opravil v osemintridesetem krogu, na stezo se je vrnil na tretje mesto tik pred Alesija in z ve\xc4\x8d kot dvajsetsekundnim zaostankom za Coulthardom. Takoj je za\xc4\x8del postavljati najhitrej\xc5\xa1e kroge in ponovno loviti vodilnega. Hill je uspel Alesija prehiteti med postanki v boksih, ki sta jih opravila v osemintridesetem in devetintridesetem krogu. V petin\xc5\xa1tiridesetem krogu je Alesija prehitel \xc5\xa1e mo\xc5\xa1tveni kolega Berger v zanki. Coulthard je svoj drugi in zadnji postanek v boksih opravil v devetin\xc5\xa1tiridesetem krogu, na stezo se je vrnil s \xc5\xa1tirinajstsekundnim zaostankom za Schumacherjem, ki je \xc5\xa1e pove\xc4\x8deval svojo prednosti. Coulthard ni mogel v popolnosti izkoristiti novih pnevmatik tudi zaradi te\xc5\xbeav s prehitevanjem zaostalih dirka\xc4\x8dev za krog. Schumacher je svoj tretji in zadnji postanek opravil v \xc5\xa1estdesetem krogu, ko je imel enaindvajset sekund prednosti pred Coulthardom, kar je zadostovalo, da je tudi po opravljenem postanku ostal v vodstvu. Do konca dirke se je ta prednost \xc5\xa1e pove\xc4\x8dala na petnajst sekund in Schumacher je po triinosemdesetih krogih dosegel svojo osmo zmago sezone s \xc4\x8dasom 1:48:49,972. Ta zmaga mu je tudi \xc5\xbee zagotovila svoj drugi dirka\xc5\xa1ki naslov prvaka, saj ga Hill na preostalih dveh dirkah ni ve\xc4\x8d mogel prehiteti. S tem je postal najmlaj\xc5\xa1i dvakratni prvak v zgodovini Formule 1. Coulthard je z Williamsom osvojil drugo mesto, njegov mo\xc5\xa1tveni kolega Hill pa je bil tretji. Ferrarijeva dirka\xc4\x8da, Berger in Alesi, sta bila \xc4\x8detrti in peti \xc5\xbee z zaostankom kroga. Berger je imel v zadnjem delu dirke te\xc5\xbeave z motorjem. Herbert je v drugem Benettonu osvojil \xc5\xa1esto mesto, sledili so mu Frentzen, Panis in Blundell. Skozi celotno dirko sta se Barrichello in Magnussen borila za deseto mesto, Magnussen je bil spredaj do sedemintridesetega kroga, ko ga je prehitel Barrichello, ki pa je odstopil v sedemin\xc5\xa1estdesetem krogu zaradi okvare motorja. Revija Autocourse je Magnussenovo prvo dirko opisala kot zelo zrelo. Po dobri predstavi na kvalifikacijah je Irvine dr\xc5\xbeal osmo mesto, toda po nena\xc4\x8drtovanem postanku enajst krogov pred koncem je padel na enajsto mesto. Odstopov je bilo relativno malo, saj je dirko kon\xc4\x8dalo sedemnajst dirka\xc4\x8dev od \xc5\xa1tiriindvajsetih.\n_START_SECTION_\nPo dirki\n_START_PARAGRAPH_\nPo dirki so iz Benettona sporo\xc4\x8dili, da je imel Schumacher te\xc5\xbeave z menjalnikom po svojem zadnjem postanku, posebej pri prestavljanju navzdol, in da je imel sre\xc4\x8do, da je sploh lahko odpeljal zadnji krog, saj se je aktiviralo ve\xc4\x8d opozorilnih indikatorjev na volanu. Schumacher je pohvalil svoje mehanike, ki da so opravili perfektno delo ob prvem postanku, ko se je na stezo vrnil pred Alesijem in Hillom. Povedal je \xc5\xa1e, da \xc5\xa1e ni videl ekipe s tak\xc5\xa1nimi takti\xc4\x8dnimi sposobnostmi in da je bila to sezona brez napake. Po izstopu iz dirkalnikov sta se Schumacher in Hill ponovno sporekla, kot \xc5\xbee na dirki za Veliko nagrado Belgije, glede sprejemljivega zapiranja okoli incidenta v prvem ovinku prvega kroga. Schumacher je Hillu povedal, da se mu njegovo dirkanje na tej dirki ni zdelo primerno, predvsem zapiranje v prvem in enajstem krogu. Hill je to zavrnil in \xc5\xa1e povedal, da so vodilni mo\xc5\xbeje Formule 1 poudarili, da lahko dirka\xc4\x8di prosto dirkajo, dokler namerno ne ogro\xc5\xbeajo ostalih, in da je sam po\xc4\x8del prav to. Ob tem pa \xc5\xa1e, da je v tej sezoni kot dirka\xc4\x8d napredoval in na tem lahko gradi za prihodnjo sezono._NEWLINE_Kljub Hillovim komentarjem se je kritika s strani britanskih medijev nanj nadaljevala, pojavile so se govorice, da naj bi ga v Williamsu za sezono 1996 zamenjal Heinz-Harald Frentzen. Tem govoricam navkljub, pa je Williamsov \xc5\xa1ef, Frank Williams, Hillu izrazil svojo polno podporo pred naslednjo dirko. Schumacher je po nekaj dneh in ogledu posnetka incidentov nekoliko omeh\xc4\x8dal svoj pogled na Hillovi zapiranji._NEWLINE_V intervjuju je drugouvr\xc5\xa1\xc4\x8deni Coulthard razkril, da je bila odlo\xc4\x8ditev o spremembi taktike iz treh na dva postanka njegova odlo\xc4\x8ditev, saj je sam povedal mehanikom, naj odlo\xc5\xbeijo prvi postanek. Kasneje je povedal, da bi bilo bolje, da bi ostal na prvotni taktiki in da bi si \xc5\xbeelel nekoga drugega kriviti za to odlo\xc4\x8ditev, a ne more, ker si je sam kriv. To je bila druga in zadnja dirka na dirkali\xc5\xa1\xc4\x8du TI Circuit in pod imenom Velika nagrada Pacifika zaradi neprofitabilnosti dirke.'